छत्तीसगढ़: दंतेवाड़ा में 14 नक्सलियों ने किया सरेंडर, कहा- 'माओवादी विचारधारा से निराश हैं'
दंतेवाड़ा के पुलिस अधीक्षक अभिषेक पल्लव ने बताया कि आत्मसमर्पण करने वाले 14 नक्सलियों में से एक सना मरकम (21) स्थानीय संगठन दस्ते में सक्रिय था और वह 2017 में पड़ोसी सुकमा जिले के बुरकापाल माओवादी हमले में कथित तौर पर शामिल था, जिसमें सीआरपीएफ के 25 जवान शहीद हो गए थे।
रायपुर: छत्तीसगढ़ (Chhattisgarh) के दंतेवाड़ा जिले में 14 नक्सलियों (Naxalite) ने आत्मसमर्पण किया। इनमें से एक 2017 के उस हमले में कथित तौर पर शामिल था, जिसमें सुरक्षा बल के 25 जवान शहीद हो गए थे। पुलिस ने रविवार को यह जानकारी दी। दंतेवाड़ा के पुलिस अधीक्षक अभिषेक पल्लव ने बताया कि शनिवार को नक्सलियों ने दंतेवाड़ा कस्बे के पुलिस अधिकारियों के समक्ष आत्मसमर्पण कर दिया। इनका कहना था कि वे ‘खोखली’ माओवादी विचारधारा से निराश हो चुके हैं और पुलिस के ‘लोन वरात्तु’ पुनर्वास अभियान से प्रभावित हैं। उन्होंने बताया कि आत्मसमर्पण करने वाले 14 नक्सलियों में से एक सना मरकम (21) स्थानीय संगठन दस्ते में सक्रिय था और वह 2017 में पड़ोसी सुकमा जिले के बुरकापाल माओवादी हमले में कथित तौर पर शामिल था, जिसमें सीआरपीएफ के 25 जवान शहीद हो गए थे। उन्होंने बताया कि मरकम पर एक लाख रुपये का इनाम था। अभिषेक पल्लव ने बताया कि राज्य सरकार की नीति के तहत इन सबका पुनर्वास किया जाएगा।